DEĊIŻJONI TAL-KUMMISSJONI
tat-23 ta' Marzu 2007
li temenda d-Deċiżjoni 2005/760/KE li għandha x'taqsam ma' ċerti miżuri protettivi fir-rigward ta' influwenza tat-tjur ta' patoġeniċità għolja f'ċerti pajjiżi terzi għall-importazzjoni ta' għasafar maqbudin
(notifikat bid-dokument numru C(2007) 1259)
(Test b'rilevanza għaż-ŻEE)
(2007/183/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 li għandha x'taqsam mal-kontrolli veterinarji u żootekniċi applikabbli fil-kummerċ intrakomunitarju f'ċerti annimali ħajjin u prodotti bil-ħsieb tat-tlestija tas-suq intern (1), u b'mod partikolari l-Artikolu 10(4) tagħha,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistipula l-prinċipji li jamministraw l-organizzazzjoni tal-kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (2), u b'mod partikolari l-Artikolu 18(7) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistipula l-prinċipji li jamministraw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi (3), u b'mod partikolari l-Artikolu 22(6) tagħha,
Billi:
(1)
Wara tifqigħat ta' l-influwenza tat-tjur fix-xlokk ta' l-Ażja fl-2004, ikkawżati minn varjant tal-vajrus b'patoġeniċità għolja, il-Kummissjoni adottat bosta miżuri protettivi. Dawn il-miżuri kienu jinkludu, b'mod partikolari, id-Deċiżjoni 2005/760/KE tas-27 ta' Ottubru 2005 li għandha x'taqsam ma' ċerti miżuri protettivi fir-rigward ta' influwenza tat-tjur ta' patoġeniċità għolja f'ċerti pajjiżi terzi għall-importazzjoni ta' għasafar maqbudin (4). Din id-Deċiżjoni bħalissa tapplika sal-31 ta' Marzu 2007.
(2)
Id-Deċiżjoni tal-Kummissjoni 2000/666/KE tas-16 ta' Ottubru 2000 li tistipula r-rekwiżiti tas-saħħa ta' l-annimali u ċ-ċertifikazzjoni veterinarja għall-importazzjoni ta' l-għasafar, ħlief tjur ta' l-irziezet u l-kondizzjonijiet ta' kwarantina (5) tistipula r-rekwiżiti tas-saħħa ta' l-annimali relatati ma' importazzjonijiet ta' ċerti għasafar, minbarra tjur ta' l-irziezet, kif speċifikati f'dik id-Deċiżjoni, u r-rekwiżiti ta' kwarantina għal għasafar tali.
(3)
Il-Bord ta' l-Awtorità Ewropea tas-Sikurezza ta' l-Ikel dwar is-saħħa u l-benesseri ta' l-annimali adotta fis-27 ta' Ottubru 2006 Opinjoni Xjentifika dwar ir-riskji fuq is-saħħa u l-benesseri ta' l-annimali assoċjati ma' l-importazzjoni ta' għasafar selvaġġi, minbarra għasafar ta' l-irziezet, fil-Komunità (“l-Opinjoni”). L-Opinjoni identifikat numru ta' oqsma fejn tibdiliet fil-kondizzjonijiet tal-Komunità tas-saħħa ta' l-annimali għall-importazzjonijiet ta' dawn l-għasafar għandha tnaqqas sinifikament kwalunkwe riskju identifikat tas-saħħa relatat ma' importazzjonijiet tali. Imsejsa fuq l-Opinjoni, il-kondizzjonijiet tas-saħħa ta' l-annimali għal importazzjonijiet tali ġew riveduti u d-Deċiżjoni 2000/666/KE ġiet revokata u mibdula bir-Regolament tal-Kummissjoni (KE) Nru 318/2007 (6).
(4)
Minħabba li l-kondizzjonijiet il-ġodda tas-saħħa ta' l-annimali previsti fir-Regolament (KE) Nru 318/2007 huma aktar stretti minn dawk li hemm fis-seħħ bħalissa, dan ir-Regolament mgħandux jidħol fis-seħħ sa l-1 ta' Lulju 2007 sabiex jagħti żmien lill-Istati Membri u lill-pajjiżi terzi li jesportaw għasafar tali li jadattaw għall-miżuri l-ġodda.
(5)
Fid-dawl ta' l-Opinjoni u l-qagħda attwali dinjija tas-saħħa ta' l-annimali fir-rigward ta' l-influwenza tat-tjur, mgħandhomx iseħħu importazzjonijiet ta' għasafar tali mingħajr rekwiżiti stretti.
(6)
Il-miżuri protettivi previsti fid-Deċiżjoni 2005/760/KE għalhekk għandhom jissuktaw li japplikaw sat-30 ta' Lulju 2007. Skond dan, id-data ta' applikazzjoni ta' dik id-Deċiżjoni għandha tiġi emendata.
(7)
Id-Deċiżjoni 2005/760/KE għandha għalhekk tiġi emendata skond dan.
(8)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Fl-Artikolu 6 tad-Deċiżjoni 2005/760/KE, id-data “31 ta' Marzu 2007” tinbidel bid-data “30 ta' Ġunju 2007”.
Artikolu 2
L-Istati Membri għandhom jieħdu l-miżuri meħtieġa minnufih sabiex jikkonformaw ma' din id-Deċiżjoni u jippubblikaw dawn il-miżuri. Għandhom jgħarrfu lill-Kummissjoni minnufih dwar dan.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 23 ta' Marzu 2007.